**Špeciálne olympiády Slovensko súčasťou najväčšej športovej udalosti roka**

**7. marec 2019 Bratislava – V Spojených arabských emirátoch v Abú Zabí bude od 14. – 21. marca 2019 na Svetových hrách Špeciálnych olympiád súťažiť 7500 športovcov s mentálnym postihnutím zo 190 krajín sveta. Zo slovenskej 63 člennej delegácie do boja o medaily zasiahne 42 reprezentantov v 10 športoch.**

Svetové hry Špeciálnych olympiád organizujú prvýkrát v regióne Blízkeho východu, v Abú Zabí v Spojených arabských emirátoch. Zúčastní sa ich 7500 športovcov s mentálnym postihnutím zo 190 krajín sveta. *,,Naši reprezentanti, športovci s mentálnym postihnutím, budú Slovensko reprezentovať až v desiatich športoch z toho v dvoch kolektívnych. Premiérovo sa predstavíme až v troch unifikovaných športoch – vo volejbale, futbale a v stolnom tenise. Sme veľmi radi, že budeme súčasťou najväčšej športovej udalosti roka,“* hovorí **Jana Gantnerová, športová riaditeľka Špeciálnych olympiád Slovensko**. *,,Naši športovci sa na letné hry intenzívne a svedomito pripravovali, každý z nich bude chcieť podať čo najlepší výkon. Podstatné však je, aby si tento športový sviatok čo najviac užili,“* dodáva Jana Gantnerová.

Slovenskí reprezentanti sa na 15. Letných svetových hrách Špeciálnych olympiád predstavia v atletike, cyklistike, plávaní, stolnom tenise, tenise, jazdectve, boccii, modernej gymnastike a v unifikovanom futbale a unifikovanom volejbale. *,,V Špeciálnych olympiádach o inklúzii nehovoríme, my ňou žijeme. Sme presvedčení, že športovci s mentálnym postihnutím a športovci bez mentálneho postihnutia sa navzájom najlepšie spoznávajú, keď spolu športujú. Výborným príkladom je práve unifikovaný šport, v ktorom v tímoch súťažia práve športovci s a bez mentálneho postihnutia,”* vysvetľuje **Ján Senko, tréner unifikovaného volejbalu.**

**Špeciálnym oylmpionikom budú držať palce aj známe tváre**

Športovci Špeciálnych olympiád už 25 rokov svojimi výkonmi a úspechmi zviditeľňujú našu krajinu aj v zahraničí. *,,Ich odhodlanie prekonávať vlastné limity sú pre nás všetkých, aj pre mňa osobne, nesmiernou inšpiráciou. Preto som ich prišla pred odchodom na svetové letné hry podporiť. Budem im držať palce a dúfam, že sa pripojí celé Slovensko,”* povedala **olympionička Zuzana Rehák Štefečeková**. Spolu so strelkyňou **Dankou Bartekovou** patria k hrdým ambasádorkám Špeciálnych olympiád Slovensko, vo svete sú to napríklad monacká princezná Charlene, plavec Michael Phelps či tenistka Li Na. Priamo v Abú Zabí to budú futbalista Didier Drogba a krasokorčuliarka Michelle Kwanová. Slávnostný otvárací ceremoniál Svetových hier Špeciálnych olympiád sa uskutoční 14. marca 2019 v Abú Zabí na štadióne Zayed Sports City. Okrem športovcov si ho užije viac ako 40 000 divákov a organizátorom bude vypomáhať až 20 000 dobrovoľníkov.

**Združenie Špeciálnych olympiád Slovensko**

Vzniklo v roku 1993 s cieľom poskytovať celoročný cyklus súťaží a tréningov v športových disciplínach ako atletika, plávanie, gymnastika, futbal, volejbal, cyklistika, zjazdové lyžovanie, bežecké lyžovanie, tenis, stolný tenis, pozemný hokej, boccia, krasokorčuľovanie, snežnice a iné. Špeciálne olympiády Slovensko sú členom Special Olympics International a Slovenského olympijského výboru.

Logo Special Olympics tvorí päť postáv v kruhu, ktorý reprezentuje svet. Postavy sú symbolom športovca, rodiča, trénera, podporovateľa a dobrovoľníka, lebo len vďaka spolupráci všetkých uvedených dokážu Špeciálne olympiády napĺňať svoj cieľ.